Osebna asistenca

Osebna asistenca omogoča kakovostno, neodvisno in aktivno samostojno življenje invalidov v domačem okolju, njihovo vključevanje v skupnost, delo, izobraževanje in ostala področja življenja, namenjena zmanjševanju števila invalidov vključenih v storitve institucionalnega varstva.

S trajno ureditvijo izvajanja storitev osebne asistence bodo invalidi pridobili oz. ohranili možnost izbire in nadzora nad svojim življenjem.

Na Ministrstvu za delo, družino, socialne zadeve in enake možnosti pripravljajo Zakon o dolgotrajni oskrbi in zavarovanju za dolgotrajno oskrbo, s katerim naj bi se uredila tudi pravica do osebne asistence, ki jo priznava tudi Konvencija o pravicah invalidov. Žal omenjeni zakon pripravljajo že vrsto let.

Zato so različne organizacije, ki so združene v Mrežo za deinstitucionalizacijo oz. MDI, na podlagi 19. člena Konvencije, ki govori o samostojnem življenju in vključenosti invalidov v družbo, letos pripravile osnutek predloga Zakona o osebni asistenci.

V omenjenem 19. členu Konvencije je zapisano, da naj bi države podpisnice zagotavljale invalidom dostop do različnih storitev na domu ter bivalnih in drugih podpornih storitev v skupnosti, vključno z osebno pomočjo, potrebno za življenje in vključitev v skupnost ter preprečevanje osamljenosti ali izločevanja iz skupnosti.

Predlagani Zakon o osebni asistenci je namenjen najtežjim invalidom, tistim ki potrebujejo popolno pomoč druge osebe pri vseh življenjskih opravilih v njihovem domačem okolju in izven. Z zakonom se bo zgolj uredilo obstoječe izvajanje osebne asistence in tako zagotovilo pravice najtežjih invalidov.

Upravičenci po tem zakonu so osebe, ki zaradi invalidnosti potrebujejo pomoč druge osebe pri opravljanju aktivnosti vezanih na samostojno osebno in družinsko življenje, vključevanje v socialno okolje, izobraževanje in zaposlitev, so stare med 18 in 65 let in živijo ali bi želele živeti v samostojnem ali skupnem gospodinjstvu. Zaradi finančne vzdržnosti zakona je MDI predlagal, da so po tem zakonu do osebne asistence upravičene osebe, ki potrebujejo minimalno 20 ur osebne asistence na teden.

Na primarni ravni želi MDI z zakonom zagotoviti pomoč pri izvajanju osnovnih življenjskih potreb invalidom, ki potrebujejo pomoč pri osebni negi, oblačenju in slačenju, hranjenju in pitju, pomoč pri uporabi stranišča oz. pri odvajanju, osebni negi, pomoč pri jemanju zdravil, pomoč pri vstajanju in nameščanju na invalidski voziček in drugih osnovnih življenjskih opravilih.

Seveda pa so za dostojno življenje potrebne tudi ostale storitve, kot so pomoč pri gospodinjskih opravilih, komunikaciji, spremstvu, pomoč na delovnem mestu in v izobraževalnem procesu. Izredno pomembno je, da se širša javnost zaveda, da določeno število invalidov brez osnovnih storitev pomoči ne more preživeti v svojem domačem okolju in v kolikor tovrstnih storitev nimajo zagotovljenih, so prisiljeni koristiti storitve institucionalnega varstva, kar pa za nobenega od uporabnikov storitev osebne asistence, ki jih izvajamo različne organizacije, ni sprejemljivo.

Sedaj vam bom na kratko predstavila vsebinska in ne tehnična poglavja v predlaganem zakonu, ki je še vedno v fazi priprave:

Osebni asistenti ne potrebujejo posebne strokovne izobrazbe za opravljanje storitev osebne asistence, saj je ravno pomen osebne asistence v tem, da invalid priuči osebnega asistenta za delo na način in z metodami, ki jih je vajen in jih potrebuje. V predlogu zakona sta predvideni dve obvezni izobraževanji in sicer izobraževanje invalidov in osebnih asistentov.

Predvideni izvajalci osebne asistence naj bi bile pravne osebe, katerih namen ustanovitve ni opravljanje pridobitne dejavnosti in pridobivanje dobička.

Izvajanje osebne asistence naj bi potekalo na podlagi izvedbenega načrta. V tem načrtu, ki ga skupaj izdelata invalid in izvajalec osebne asistence, bodo zapisane storitve, ki jih potrebuje. Izvedbeni načrt se bo izvajal ob prisotnosti invalida in po njegovih navodilih. V primeru, da invalid ni zmožen sam izraziti svojega mnenja osebnemu asistentu, to stori zaupnik, ki je na novo opredeljen v zakonu. Zaupnik je oseba, ki ji invalid zaupa in si jo izbere sam, da v njegovem imenu odreja storitve osebne asistence.

Kako do osebne asistence?

Z vložitvijo zahtev za pridobitev storitev osebne asistence in sicer na pristojni CSD, ki bo na podlagi mnenja Komisije za osebno asistenco izdal tudi končno odločbo, v kateri bo zapisano, koliko ur osebne asistence pripada posameznemu invalidu in kdo je invalidov zaupnik, v kolikor bo za to izkazana potreba.

Komisijo za osebno asistenco bodo predvidoma sestavljali trije člani in sicer predstavnik CSD, predstavnik invalidov in predstavnik izvajalcev osebne asistence, ki jih bo imenovalo pristojno ministrstvo.

Sama že več let strokovno vodim in organiziram izvajanje osebne asistence pri Zvezi paraplegikov Slovenije, ki združuje ljudi po okvari hrbtenjače. Pri Zvezi je večina uporabnikov osebne asistence tetraplegikov, ki so popolnoma odvisni od osebne asistence. Že vrsto let se name obračajo z vprašanji, kdaj se bo uredilo njihovo življenje, kdaj bodo lahko preživeli novoletne praznike brezskrbno, ali jim bo kdaj omogočeno življenje, ko si bodo lahko organizirali še kaj drugega kot samo to, da se presedejo na voziček ali zaužijejo kaj hrane in jim ne bo treba skrbeti, ali bodo z naslednjim letom še imeli osebnega asistenta. Menim, da je izredno pomembno, da država Slovenja po dolgih letih opozarjanja najtežjih invalidov, ki za življenje nujno potrebujejo pomoč druge osebe, in njihovih predstavnikov, nekaj naredi na tem področju in sicer na način trajne zakonske ureditve oziroma vsaj uzakonitve obstoječega stanja izvajanja programa osebna asistenca. S tem ne bodo le zagotovili invalidom pravice do samostojnega življenja v skupnosti, zakon bo tudi ohranil in na novo odprl potrebna delovna mesta, s katerimi bomo lahko zagotavljali čim boljšo in samostojnejše življenje invalidom.